《自题所作画》
清代·杨深秀

深林叠巘隐牛宫，略彴弯环处处通。槲叶冷回千嶂溜，稻花香飐一川风。

鱼龙卷水江翻白，燕雀穿云日漏红。闻道故园春不雨，聊将泼墨补天功。

作者简介：（1849—1898）山西闻喜人，原名毓秀，字漪村，号孴孴子。光绪十五年进士，授刑部主事。累官御史。百日维新间，屡疏言事，严劾守旧大臣。政变起，抗疏请归政皇帝，被杀。为戊戌六君子之一。有《雪虚声堂诗草》、《杨漪村侍御奏稿》等。